Cilj je instrumenta NextGenerationEU mobilizirati do 5 % BDP-a EU-a zaduživanjem radi financiranja kolektivnog i snažnog odgovora EU-a na pandemiju bolesti COVID-19. NextGenerationEU je privremeni instrument u okviru kojeg Komisija može izdavanjem obveznica prikupiti do 800 milijardi EUR od sredine 2021. do 2026., čime će EU u narednim godinama postati jedan od najvećih izdavatelja dužničkih instrumenata u eurima. Izdavanjem zelenih obveznica prikupit će se do 250 milijardi EUR. Prihodi od izdavanja obveznica omogućit će EU-u da savlada neposredne izazove oporavka te da ubrza zelenu tranziciju i digitalizaciju gospodarstva EU-a. Dosad su državama članicama iz Mehanizma za oporavak i otpornost isplaćena sredstva u iznosu od oko 100 milijardi EUR, a provedbom planova za oporavak i otpornost postižu se konkretni rezultati na terenu, i u ulaganjima i u reformama.

U ovom drugom polugodišnjem izvješću u skladu s člankom 12. Provedbene odluke Komisije C(2021) 2502, daje se pregled provedbe strategije financiranja instrumenta NextGenerationEU u razdoblju od 1. siječnja 2022. do 30. lipnja 2022. U izvješću je naglasak isključivo na procesu prikupljanja i isplate financijskih sredstava za instrument NextGenerationEU. U njemu se ne ocjenjuje način na koji su prihodi iskorišteni, među ostalim u vezi sa zelenim rashodima, jer će to biti obuhvaćeno zasebnim izvješćivanjem u skladu s uredbama za svaki od instrumenata financiranih instrumentom NextGenerationEU. Ovo izvješće dio je informacija koje se redovito prenose Europskom parlamentu i Vijeću kako bi se osigurala transparentnost i odgovornost provedbe tog opsežnog i inovativnog programa financiranja u skladu s člankom 5. stavkom 3. Odluke Vijeća 2020/2053.

2.Provedba programa financiranja u okviru instrumenta NextGenerationEU u prvoj polovini 2022.

U prosincu 2021. Komisija je najavila plan financiranja za razdoblje od siječnja do lipnja 2022., u kojem je navela da planira izdati dugoročne obveznice u iznosu od 50 milijardi EUR, koje će biti dopunjene kratkoročnim obveznicama EU-a. Od početka godine Komisija je u skladu s tim planom financiranja prikupila još 50 milijardi EUR za dugoročno financiranje u okviru instrumenta NextGenerationEU kombinacijom sindiciranih transakcija (70 %) i dražbi (30 %). Te transakcije povećale su ukupni nepodmireni iznos obveznica instrumenta NextGenerationEU na 121 milijardu EUR, od čega je 28 milijardi EUR prikupljeno izdavanjem zelenih obveznica. Osim toga, Komisija je u tom razdoblju izdala tromjesečne i šestomjesečne obveznice EU-a da bi zadovoljila potrebe za kratkoročnim financiranjem, pri čemu su nepodmirene kratkoročne obveznice EU-a na kraju lipnja 2022. iznosile 22,9 milijardi EUR.

Izdanja u okviru instrumenta NextGenerationEU u prvih šest mjeseci 2022. provedena su u sve zahtjevnijim tržišnim uvjetima. EU i druga velika gospodarstva doživjela su nagli porast inflacije i povećala se volatilnost tržišta, što su pogoršali gospodarski šokovi uzrokovani ruskom invazijom na Ukrajinu. Zbog toga su se kamatne stope koje su tražili ulagatelji rekordno brzo povećavale jer su tržišta očekivala manje akomodativnu monetarnu politiku.

Unatoč zahtjevnim tržišnim uvjetima, transakcije u okviru instrumenta NextGenerationEU i dalje su imale jaku tržišnu potporu: u prvom semestru 2022. transakcije su premašile ponudu od šest do 16 puta. EU ima uravnoteženu i diversificiranu bazu ulagatelja, u kojoj su dobro zastupljene različite vrste ulagatelja iz cijelog svijeta, s različitim kupovnim strategijama. Ta stalna visoka potražnja pokazuje da se Komisija etablirala kao pouzdan izdavatelj s visokim rejtingom na tržištima dužničkog kapitala u eurima.

EU je zahvaljujući svojem položaju na tržištu mogao nastaviti nesmetano financirati planove oporavka država članica pravovremenom isplatom prihoda. Komisija je zahvaljujući tim operacijama financiranja mogla izvršiti sve isplate državama članicama u okviru Mehanizma za oporavak i otpornost i u proračun EU-a čim su dospjele na naplatu. Od pokretanja instrumenta NextGenerationEU u ljeto 2021. do 30. lipnja 2022. Komisija je državama članicama isplatila 100,4 milijarde EUR u okviru Mehanizma za oporavak i otpornost: 67,0 milijardi EUR u obliku bespovratnih sredstava i 33,4 milijarde EUR u obliku zajmova. Osim toga, više od 15,5 milijardi EUR preneseno je u proračun EU-a kao doprinos programima financiranima iz instrumenta NextGenerationEU, kao što su Obzor Europa, fond InvestEU, ReactEU, Mehanizam Unije za civilnu zaštitu (RescEU), Europski poljoprivredni fond za ruralni razvoj (EPFRR) i Fond za pravednu tranziciju.

Uspješnoj mobilizaciji te velike količine sredstava uvelike je pridonijela fleksibilnost diversificirane strategije financiranja, koja se u međuvremenu uvriježila. To Komisiji omogućuje da primjenjuje razne tehnike financiranja (sindicirano financiranje i dražbe) i instrumente financiranja (obveznice i kratkoročne obveznice) i da uđe na tržišta prilagodbom svojeg pristupa uvjetima koji na njima prevladavaju. Veća mogućnost zamjenjivog izdavanja nepodmirenih obveznica putem sindiciranih transakcija i dražbi pridonijela je likvidnosti, čime se podupire sekundarno tržište za obveznice instrumenta NextGenerationEU i ulagateljima olakšava njihova kupnja i prodaja. Obveznice instrumenta NextGenerationEU sad imaju likvidnost usporedivu s onom zabilježenom na tržištima za europske državne obveznice u odnosu na nepodmirene iznose.

3.Troškovi financiranja

Unatoč zahtjevnim tržišnim uvjetima, Komisija je i dalje mogla prikupljati sredstva po relativno povoljnim uvjetima. U skladu s metodologijom iz Provedbene odluke Komisije (EU) 2021/1095 procjenjuje se da su troškovi financiranja u razdoblju od siječnja 2022. do kraja lipnja 2022. iznosili oko 1,24 %. To je povećanje od više od jednog postotnog boda u odnosu na 0,14 % troškova financiranja koji su prijavljeni za razdoblje od lipnja do prosinca 2021. Taj nagli porast odražava teže tržišne uvjete koji utječu na državne, korporativne i financijske izdavatelje.

To je jedna od najvećih stopa povećanja zabilježenih na financijskim tržištima u prethodnim desetljećima. Kamatne stope za 10-godišnje obveznice EU-a povećale su se s 0,09 % u lipnju 2021., kada je izdana prva 10-godišnja obveznica instrumenta NextGenerationEU, na 1,02 % za transakciju u ožujku 2022. i na 1,53 % za posljednje izdanje u svibnju 2022. Krajem lipnja 2022. 10-godišnjim obveznicama EU-a trgovalo se uz stopu od oko 2,3 %. Usporediva povećanja zabilježena su za glavne izdavatelje europodručja. Primjerice, kamatne stope 10-godišnjih njemačkih državnih obveznica porasle su s –0,20 % u lipnju 2021. na gotovo 1,0 % u svibnju 2022. i na više od 1,6 % krajem lipnja 2022.

Budući da je EU u tom razdoblju ostao redovit i predvidljiv izdavatelj, mogao je izdavati obveznice uz stabilne koncesije u pogledu cijene u trenutku izdavanja. U kombinaciji s kontinuirano velikom potražnjom ulagatelja, to je znak da tržišta imaju povjerenje u EU i pruža sigurnost da EU i dalje može uspješno izdavati obveznice.

Komisija je nastavila i upravljati kratkoročnim novčanim sredstvima kako bi osigurala da ne premaše iznose potrebne za nesmetano izvršavanje isplata. U prvoj polovini 2022. likvidnost je bila stabilna – u prosjeku je iznosila 19,7 milijardi EUR. To je niži iznos nego u prethodnim tromjesečjima, kad su bili potrebni veći iznosi kako bi se mogle izvršiti brze i velike isplate u razdoblju pretfinanciranja (13 %) planova za oporavak država članica. Ti niži iznosi likvidnosti zajedno s redovitim izdavanjem kratkoročnih obveznica EU-a po negativnim stopama stvorili su višak (tj. pozitivan prijenos) od 56,1 milijun EUR u novčanim sredstvima instrumenta NextGenerationEU od siječnja do kraja lipnja 2022. Tim viškom, koji će se proporcionalno razdijeliti u proračun EU-a i državama članicama koje primaju zajmove iz instrumenta NextGenerationEU, djelomično će se kompenzirati visoki troškovi financiranja.

U prvoj polovini 2022. počelo je i izdavanje računa za plaćanje kamata povezanih s instrumentom NextGenerationEU, troškove upravljanja likvidnošću i administrativne troškove proračunu EU-a i državama članicama koje su se zadužile.

4.Zelene obveznice

Nakon uspješnog prvog izdanja zelenih obveznica instrumenta NextGenerationEU u listopadu 2021. Komisija je 2022. nastavila provedbu programa zelenih obveznica u okviru tog instrumenta.

Komisija je izvršila još četiri transakcije zelenim obveznicama u prvoj polovini 2022. U travnju i lipnju 2022. izdane su sljedeće dvije linije zelenih obveznica, od kojih je drugom prikupljeno 6 milijardi EUR s rokom dospijeća od 20 godina, a trećom 5 milijardi EUR s rokom dospijeća od 25 godina. Prva transakcija premašila je ponudu više od 13 puta i dosad je najveća zelena obveznica izdana 2022. Usto, u siječnju i travnju 2022. izdana su dva zamjenjiva izdanja prve zelene obveznice s rokom dospijeća od 15 godina, čime je vrijednost te obveznice povećana na 17 milijardi EUR.